Nõukogu määrus (EMÜ) nr 1235/89,

3. mai 1989,

millega muudetakse määrust (EMÜ) nr 2771/75 munaturu ühise korralduse kohta ja määrust (EMÜ) nr 2777/75 linnulihaturu ühise korralduse kohta

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 43,

võttes arvesse komisjoni ettepanekut [1],

võttes arvesse Euroopa Parlamendi arvamust [2],

võttes arvesse majandus- ja sotsiaalkomitee arvamust [3]

ning arvestades, et:

määrusega (EMÜ) nr 2771/75 [4], viimati muudetud määrusega (EMÜ) nr 3207/88 [5], ja määrusega (EMÜ) nr 2777/75 [6], viimati muudetud määrusega (EMÜ) nr 3907/87 [7], nähakse ette lüüsihindade ja maksude kindlaksmääramise kord kvartalis peamiselt söödateraviljahindade põhjal; pidades silmas, et lüüsihindade ja maksude kindlaksmääramine on tihedalt seotud söödateravilja hinnaga ning võttes arvesse, et teravilja puhul algab turustusaasta 1. juulil, tuleks lüüsihindade ja maksude kohaldamise kuupäevad tuua ühe kuu võrra ettepoole; selle tulemusel langevad kvartalid kokku kalendriaasta kvartalitega;

määruste (EMÜ) nr 2771/75 ja (EMÜ) nr 2777/75 artiklitega 5 ja 7 nähakse ette, et tuletuskoefitsientide ja standardsummade kehtestamise alused vaadatakse läbi vähemalt kord aastas; munaturu ja linnulihaturu haldamisel saadud kogemusi ning praktilisi kaalutlusi silmas pidades ei ole kõnealused sätted enam asjakohased; seepärast tuleks need välja jätta,

ON VASTU VÕTNUD KÄESOLEVA MÄÄRUSE:

Artikkel 1

Määrust (EMÜ) nr 2771/75 muudetakse järgmiselt.

1. Artikli 1 lõike 2 punkt e jäetakse välja.

2. Artikli 4 lõige 1 asendatakse järgmisega:

"1. Koorega munadele kehtestatud impordimaks koosneb järgmistest summadest.

a) Osasumma, mis võrdub söödateraviljahindade erinevusega ühenduses ja maailmaturul söödateraviljakoguse eest, mis kulub ühe kilogrammi koorega munade tootmiseks ühenduses.

Ühenduse söödateraviljahinnad määratakse kindlaks kord aastas 1. juulil algavaks 12kuuliseks ajavahemikuks söödateravilja künnishindade ja nende igakuise tõusu põhjal. Neid hindu kasutatakse iga aasta 1. juulist kohaldatava impordimaksu kindlaksmääramiseks.

Söödateravilja maailmaturuhinnad määratakse kindlaks kord kvartalis, võttes aluseks söödateravilja hinnad viiekuulise ajavahemiku jooksul, mis lõpeb üks kuu enne kvartali algust, mille jaoks kõnealune summa arvutatakse.

1. oktoobrist, 1. jaanuarist ja 1. aprillist kohaldatavate impordimaksude kindlaksmääramisel võetakse söödateravilja maailmaturuhindade suundumusi arvesse üksnes juhul, kui samal ajal määratakse kindlaks uus lüüsihind.

b) Osasumma, mis võrdub 7 %iga aasta 1. aprillile eelneva nelja kvartali jooksul kehtinud keskmisest lüüsihinnast.

Kõnealune osasumma arvutatakse kord aastas 1. juulil algavaks 12kuuliseks ajavahemikuks."

3. Artikli 5 lõige 2 asendatakse järgmisega:

"2. Koefitsiendid, mis väljendavad lõikes 1 nimetatud koguseid ja seoseid, määratakse kindlaks artiklis 17 sätestatud korras."

4. Artikli 7 lõike 2 viimane lõik asendatakse järgmisega:

"1. oktoobrist, 1. jaanuarist ja 1. aprillist kohaldatava lüüsihinna kindlaksmääramisel võetakse söödateravilja maailmaturuhindade suundumusi arvesse üksnes juhul, kui söödateraviljakoguse hinnas esineb minimaalne muutus, võrreldes hinnaga, mida on kasutatud eelmise kvartali lüüsihinna arvutamiseks."

Artikkel 2

Määrust (EMÜ) nr 2777/75 muudetakse järgmiselt.

1. Artikli 1 lõike 2 punkt e jäetakse välja.

2. Artikli 4 lõige 1 asendatakse järgmisega:

"1. Tapetud lindude suhtes kohaldatav impordimaks koosneb järgmistest summadest.

a) Osasumma, mis võrdub söödateraviljahindade erinevusega ühenduses ja maailmaturul söödateraviljakoguse eest (eri linnuliikide puhul erinev), mis kulub ühe kilogrammi tapetud lindude tootmiseks ühenduses.

Ühenduse söödateraviljahinnad määratakse kindlaks kord aastas 1. juulil algavaks 12kuuliseks ajavahemikuks künnishindade ja nende igakuise tõusu põhjal. Neid hindu kasutatakse iga aasta 1. juulist kohaldatava impordimaksu kindlaksmääramiseks.

Söödateravilja maailmaturuhinnad määratakse kindlaks kord kvartalis, võttes aluseks söödateravilja hinnad viiekuulise ajavahemiku jooksul, mis lõpeb üks kuu enne kvartali algust, mille jaoks kõnealune summa arvutatakse.

1. oktoobrist, 1. jaanuarist ja 1. aprillist kohaldatavate impordimaksude kindlaksmääramisel võetakse söödateravilja maailmaturuhindade suundumusi arvesse üksnes juhul, kui samal ajal määratakse kindlaks uus lüüsihind.

b) Osasumma, mis võrdub 7 %iga aasta 1. aprillile eelneva nelja kvartali jooksul kehtinud keskmisest lüüsihinnast.

Kõnealune osasumma arvutatakse kord aastas 1. juulil algavaks 12kuuliseks ajavahemikuks."

3. Artikli 5 lõige 3 asendatakse järgmisega:

"3. Koefitsiendid, mis väljendavad lõikes 1 nimetatud seoseid, määratakse kindlaks artiklis 17 sätestatud korras."

4. Artikli 7 lõike 2 viimane lõik asendatakse järgmisega:

"1. oktoobrist, 1. jaanuarist ja 1. aprillist kohaldatava lüüsihinna kindlaksmääramisel võetakse söödateravilja maailmaturuhindade suundumusi arvesse üksnes juhul, kui söödateraviljakoguse hinnas esineb minimaalne muutus, võrreldes hinnaga, mida on kasutatud eelmise kvartali lüüsihinna arvutamiseks."

Artikkel 3

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolevat määrust kohaldatakse alates 1. juulist 1989.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 3. mai 1989

Nõukogu nimel

eesistuja

P. Solbes

[1] EÜT C 82, 3.4.1989, lk 49.

[2] EÜT C 120, 16.5.1989.

[3] Arvamus on esitatud 31. märtsil 1989 (Euroopa Ühenduste Teatajas seni avaldamata).

[4] EÜT L 282, 1.11.1975, lk 49.

[5] EÜT L 286, 20.10.1988, lk 2.

[6] EÜT L 282, 1.11.1975, lk 77.

[7] EÜT L 370, 30.12.1987, lk 14.

--------------------------------------------------